Dakarin Pasteur-instituutti

| Dakarin Pasteur-instituutti Institut Pasteur de Dakar> Tutkimuslaitoksen tiedot |
| --- | --- |
Perustettu:  1896 laboratorio ja toimipiste (Saint-Louis), 1913 muutto Dakariin, 1924 instituutin asema
Sijainti:  Dakar, Senegal
Pääkonttori:  36 Avenue Pasteur, Dakar 14.6562°N, 17.4350°W
Tutkimusala:  biolääketiede, kansanterveys
Työntekijöiden määrä:  noin 300
Johtaja:  Elisabeth Carniel
Dakarin Pasteur-instituutti (ransk. Institut Pasteur de Dakar, lyhennys IPD) on Senegalin pääkaupunki Dakarissa toimiva biolääketieteellinen tutkimuslaitos, joka toimii laajasti sijaintimaansa kansanterveyden hyväksi. Instituutti on eräs Pasteur-instituuttien verkostoon kuuluvista runsaasta 30:stä tutkimuslaitoksesta.
Ranskan Länsi-Afrikan Saint-Louisiin mikrobiologisen laboratorion vuonna perustanut ja sitä ensimmäisenä ensimmäinen johtanut Emile Marchoux. Valokuva on myöhemmältä ajalta (1925), jolloin Marchoux työskenteli jo toisaalla.
Vuonna 1896 Louis Pasteurin oppilas, ranskalainen lääkäri ja mikrobiologi Émile Marchoux perusti mikrobiologisen laboratorion Senegalin pohjoisosan Saint-Louisiin, silloisen Ranskan Länsi-Afrikan pääkaupunkiin. Siirtomaan uudeksi pääkaupungiksi nimettiin Dakar vuonna 1902, joka rakennustöiden ja sataman laajennuksen myötä laajeni. Pasteur-instituutin toimipiste siirrettiin 1913 kasvaneeseen Dakariin. Varsinaisen Pasteur-instituutin aseman toimipiste sai vuonna 1924.
Nykyään (2020) noin 300 työntekijän instituuttia johtaa tohtori Elisabeth Carniel.
Dakarin Pasteur-instituuttiin kuuluu eräs Afrikan osaavimmista ja hyvin varustelluista kansanterveydellisiä laboratorioista. Maailman terveysjärjestö (WHO) on nimennyt sen yhdeksi kansainvälisistä referenssilaboratorioista, jotka tarvittaessa voivat varmentaa virologisia covid-19-laboratorionäytteitä myös muista maista. WHO:n ohjeen mukaan ne maat, joilla ei ole mahdollisuutta itse luotettavasti varmentaa maansa ensimmäisiä covid-19-tapauksia, voisivat lähettää ensimmäiset viisi positiivista ja kymmenen negatiivista koronavirusnäytettä WHO:n referenssilaboratorioihin varmistettavaksi.  Helmikuun alkupuolella 2020 IPD järjesti yhdessä Afrikan unionin (Africa CDC) ja WHO:n kanssa koulutusta 15 afrikkalaisen maan asiantuntijoille, että nämä osaisivat paremmin valmistautua alkuvuonna 2020 Afrikkaankin yltäneeseen koronaviruspandemiaan ja sen covid-19-taudin analysointitarpeisiin. Huhtikuun 17. päivänä raportoitiin, että 44 Afrikan valtiolla olisi kyky testata koronavirusten esiintymistä (Afrikan unionissa on 55 valtiota).
Maaliskuun 2. päivänä 2020 uutisoitiin ensimmäisestä laboratoriovarmennetusta covid-19-tautiin sairastuneesta henkilöstä Senegalissa. Sairastunut oli Senegalissa asuva Ranskan kansalainen, joka oli helmikuun puolivälissä käynyt Ranskassa. Laboratoriovarmennuksen teki IPD.
Instituutti on mukana kehittämässä senegalilais-brittiläisenä yhteistyönä hyvin edulliseksi tähtäävää covid-19-taudin diagnostista pika-analysointisarjaa, josta toivotaan helpotusta köyhempienkin maiden koronavirustestauksiin. Kehitystyö tähtää ehkä jo kesäkuussa 2020 tuotantoon pääsevään, tavoitehinnaltaan alle 1 dollaria kappaleelta maksavaan, 10-minuutissa tuloksen antavaan pika-analyysiin, jossa hyödynnettäisiin brittiläisen Mologic-yhtiön raskaustesteissä laajalti käyttämää värjäytyvää liuskaa.